৩৮ বছর পর ধ*র্ষণের মামলায় সাজা পেল অভিযুক্ত!

নয়াদিল্লি: আদালতে দাঁড়িয়ে কোনও প্রশ্নের জবাব না দিয়ে ধর্ষিতা শুধু চোখের জল ফেলেছিলেন, কোনও উত্তর দিতে পারেননি। সেই কারণে ধর্ষণে অভিযুক্ত মুক্তি পেতে পারে না বলে অভিমত প্রকাশ করল সুপ্রিম কোর্ট (Supreme Court)। এক মামলায় ৩৮ বছর পরে ধর্ষণ অভিযুক্তের সাজা বহাল করল শীর্ষ আদালত।

পাল্টা জিজ্ঞাসাবাদের সময় নাবালিকা ধর্ষিতা কোনও প্রশ্নের জবাব না দিয়ে কেবল চোখের জল ফেলেছিলেন। সেই কারণে নিম্ন আদালতের দেওয়া সাজা বাতিল করে অভিযুক্তকে মুক্তি দিয়েছিল রাজস্থান হাইকোর্ট (Rajasthan High Court)। তা নিয়ে বিস্মিত সুপ্রিম কোর্টের প্রশ্ন, নিম্ন আদালত যেখানে বিস্তারিতভাবে বিস্তৃত তথ্যের ভিত্তিতে সাজা ঘোষণা করেছে, সেখানে হাইকোর্ট কীভাবে মাত্র ছয় পাতার রায়ে সেই সাজা বাতিল করে?

আরও পড়ুন: টেন্ডার বিতর্কে অরুণাচলের মুখ্যমন্ত্রী, কী বলল সুপ্রিম কোর্ট

বিচারপতি বিক্রম নাথ ও বিচারপতি সঞ্জয় কারলের অভিমত, মেডিক্যাল রিপোর্ট এবং পারিপার্শ্বিক প্রমাণ যেখানে নিঃসন্দেহে অপরাধের প্রমাণ দিচ্ছে, সেখানে মেয়েটির কোনও প্রশ্নের জবাব দেওয়া না দেওয়া আদৌ গুরুত্বপূর্ণ নয়। এক্ষেত্রে সন্দেহের অবকাশের বিন্দুমাত্র সুযোগ নেই। এমন অভিমত সহ রাজ্যের আবেদনের সাড়া দিয়ে আসামিকে ৭ বছরের কারাদণ্ড দেওয়া হল। সেই সূত্রে ১৯৮৬ সালের ঘটনার পরিপ্রেক্ষিতে প্রায় চার দশক পরে সাজা হল আসামির।